काठमाडौँ, माघ ६ गते । प्रदेश सभाको निर्वाचनबाट निर्वाचित सात प्रदेशका ५५० जना सदस्यको शपथ ग्रहण आइतबार सम्बन्धित प्रदेशमा हुने भएको छ । राष्ट्रपति भवन शीतल निवासमा प्रदेश प्रमुखहरूको शपथ सकिएलगत्तै प्रमुख निर्वाचन आयुक्त डा. अयोधीप्रसाद यादवले प्रदेशसभा सदस्य निर्वाचनको प्रतिवेदन सातै प्रदेशका प्रमुखलाई छुट्टाछुट्टै हस्तान्तरण गर्नुभएको थियो । त्यसपछि प्रदेश प्रमुख र आयोगका पदाधिकारीबीच भएको परामर्शमा राष्ट्रियसभा सदस्य निर्वाचनलाई ध्यानमा राखी प्रदेशसभा सदस्यहरूको शपथ ग्रहण आइतबार हुने तय भएको हो ।
प्रदेश ७ का प्रदेश प्रमुख मोहनराज मल्लले गोरखापत्रसँग कुरा गर्दै भन्नुभयो, ‘‘राष्ट्रियसभा सदस्यको निर्वाचनलाई ध्यानमा राखी सातै प्रदेशका प्रमुखले आइतबार ११ बजेभित्र प्रदेशसभा सदस्यहरूलाई आ–आफ्नो प्रदेशमा शपथ गराउने समझदारी भएको छ । ’’ प्रदेश प्रमुखहरूले आफ्नो मतहतको निकायलाई शपथ ग्रहणको आवश्यक व्यवस्था मिलाउन निर्देशन दिने जानकारी पनि प्रदेश प्रमुख मल्लले बताउनुभयो ।
कार्यक्रममा निर्वाचन आयोगका आयुक्तहरू नरेन्द्र दाहाल, इश्वरीप्रसाद पौड्याल र सुधीरकुमार शाह, नेपाल सरकारका मुख्यसचिव लोकदर्शन रेग्मी, गृहसचिव मोहनकृष्ण सापकोटा, राष्ट्रपति कार्यालयका सचिव भुपेन्द्रप्रसाद पौडेल, प्रधानमन्त्री कार्यालयका सचिव बुद्धिबहादुर खड्का, आयोगका सचिव बेगेन्द्रराज शर्मा पौड्याललगायत सहभागी हुनुहुन्थ्यो । प्रदेशसभामा पहिलो हुने निर्वाचित हुने निर्वाचन प्रणालीबाट ३३० निर्वाचन क्षेत्रबाट निर्वाचित ३३० र समानुपातिक निर्वाचन प्रणालीबाट निर्वाचित २२० गरी जम्मा ५५० जना प्रदेशसभा सदस्यहरू हुने संवैधानिक व्यवस्था छ । २०७४ मङ्सिर १० र २१ गते दुई चरणमा गरी प्रदेशसभाको निर्वाचन सम्पन्न भएको थियो ।
प्रदेशसभा सदस्य निर्वाचन ऐन, २०७४ को दफा ६० को उपदफा (८) र दफा ६२ मा आयोगले पहिलो हुने निर्वाचित हुने निर्वाचन प्रणाली र समानुपातिक निर्वाचन प्रणालीतर्फको निर्वाचन परिणामसहितको प्रतिवेदन निर्वाचनको नतिजा घोषणा भएको सात दिनभित्र प्रदेश प्रमुखसमक्ष पठाउनुपर्ने व्यवस्था रहेको जानकारी आयोगका सहसचिव नवराज ढकालले दिनुभयो ।
राष्ट्रपति कार्यालयमा भएको कार्यक्रममा नेपाल सरकारका मुख्य सचिव लोकदर्शन रेग्मीले प्रदेश प्रमुखहरूको सुरक्षा व्यवस्था, प्रदेश कार्यालय, निजी आवास लगायतका बारेमा जानकारी दिनुभएको थियो । तत्कालका लागि प्रदेश प्रमुखको सहयोगका लागि निजामती सेवाका प्रथम श्रेणीको अधिकृत (सहसचिव स्तर) का कर्मचारी खटाइएको छ ।
यसैबीच, निर्वाचन आयोगले शुक्रबार नै समानुपातिक निर्वाचन प्रणालीतर्फबाट प्रदेशसभा सदस्यमा निर्वाचित सदस्यहरूलाई आयोगमा एक औपचारिक कार्यक्रमको आयोजना गरी प्रमाणपत्र प्रदान ग¥यो । प्रमुख निर्वाचन आयुक्त डा. यादवले उहाँहरूलाई निर्वाचित भएको प्रमाणपत्र प्रदान गर्नुभएको थियो । प्रमुख आयुक्त यादवले राष्ट्रियसभा सदस्यको निर्वाचनका लागि दाङ र डोटीको शान्ति सुरक्षाको अवस्था सहज नभएकाले नेपाल सरकार र सबै राजनीतिक दलहरूलाई निर्वाचनको अनुकूलको वातावरण निर्माणका लागि अपिल आग्रह गर्नुभयो ।
यसैगरी, निर्वाचन आयुक्त ईश्वरीप्रसाद पौड्यालले प्रदेशसभाका सदस्यहरू राष्ट्रियसभाको निर्वाचनका मतदातासमेत हुनुभएकाले आयोगले प्रदान गर्ने मतदान र मतगणनासम्बन्धी प्रशिक्षण कार्यक्रममा सहभागी हुन अनुरोध गर्नुभयो । आयोगका सचिव एवम् समानुपातिक निर्वाचन कार्यालयका निर्वाचन अधिकृत बेगेन्द्रराज शर्मा पौड्यालले जनताले आशा, भरोसा र विश्वास गरेर निर्वाचित गर्नुभएकाले त्यसलाई टुट्न दिनु हुने छैन भन्ने विश्वास व्यक्त गर्नुभयो ।
यस्तै, आयोगका प्रवक्ता नवराज ढकालले शुक्रबार नै जारी गर्नुभएको एक प्रेस विज्ञप्तिमा दाङ र डोटीमा असहज वातावरण देखिएकाले नेपाल सरकार, राजनीतिक दल, प्रतिनिधिसभाका नवनिर्वाचित सदस्यहरू, प्रदेशसभाका सदस्यहरू, आमसञ्चारकर्मी, नागरिक समुदाय एवम् सबै सरोकारवालासँग निर्वाचनको अनुकूल वातावरण बनाइदिन हार्दिक अपिल गरिएको छ ।
सहन्यायाधिवक्ता गीताप्रसाद तिम्सिनाले निर्वाचनबाट प्रदेशसभा सदस्यमा विभिन्न राजनीतिक दलका ६९ आदिवासी जनजाति, ६६ खस आर्य, १२ थारू, २९ दलित, ३७ मधेसी र सात जना मुस्लिम उम्मेदवार विजयी हुनुभएको जानकारी दिनुभयो । प्रदेशसभा सदस्य निर्वाचनमा ४१ राजनीतिक दलले भाग लिएकामा १३ राजनीतिक दलको मात्रै प्रतिनिधित्व छ । समानुपातिक निर्वाचन प्रणालीबाट प्रदेशसभा सदस्यमा ४८ पुरुष र १७२ महिला गरी २२० जना निर्वाचित हुनुभएको हो ।
यसैगरी, प्रदेशसभा सदस्यमा समानुपातिकतर्फ अपाङ्गता भएका चार, अल्पसङ्ख्यक समुदायका १७ र पिछडिएका क्षेत्रका १२ जनाको प्रतिनिधित्व भएको निर्वाचन आयोगले जनाएको छ । कुल ५५० सदस्यीय प्रदेशसभा पहिलो हुने निर्वाचित हुने निर्वाचन प्रणालीबाट ३३० र समानुपातिक निर्वाचन प्रणालीबाट २२० जना निर्वाचित हुने संवैधानिक व्यवस्था छ । प्रदेशसभा सदस्यमा सबैभन्दा कान्छी नेपाल मजदुर किसान पार्टीका सिर्जना सैंजू हुनुहुन्छ भने सबैभन्दा बढी उम्मेरका नेपाली काँग्रेसका बलदेश शर्मा ७८ वर्षका हुनुहुन्छ ।
समानुपातिकतर्फबाट प्रदेशसभा सदस्यमा प्रदेश नम्बर १ बाट ३७, प्रदेश नम्बर २ बाट ४३, प्रदेश नम्बर ३ बाट ४४, प्रदेश नम्बर ४ बाट २४, प्रदेश नम्बर ५ बाट ३५, प्रदेश नम्बर ६ बाट २१ जना उम्मेदवार निर्वाचित हुनुभएको निर्वाचन आयोगले जनाएको छ ।
विगत सात वर्षदेखि कर दिवस मनाइँदै आइएको छ, यस वर्ष खास नयाँपन के छ ? कर दिवस नयाँ कुरा होइन । कर दिवसबाट नयाँ के अपेक्षा गर्छौं त्यो विषय हो । हामी अहिले निजी क्षेत्रमैत्री...